b'\n_START_ARTICLE_\nRacionalna funkcija\n_START_SECTION_\nZna\xc4\x8dilnosti racionalne funkcije\n_START_PARAGRAPH_\nRacionalna funkcija je definirana za vsak x razen za tistega, ki je ni\xc4\x8dla polinoma v imenovalcu._NEWLINE_Po osnovnem izreku algebre lahko polinom v \xc5\xa1tevcu in v imenovalcu razcepimo. \xc4\x8ce je ulomek okraj\xc5\xa1an, dobimo pri tem v \xc5\xa1tevcu ni\xc4\x8dle racionalne funkcije, v imenovalcu pa pole racionalne funkcije. V polih se graf racionalne funkcije pretrga in se pribli\xc5\xbeuje navpi\xc4\x8dni asimptoti._NEWLINE_Ko gre x proti neskon\xc4\x8dno ali proti minus neskon\xc4\x8dno, se racionalna funkcija pribli\xc5\xbeuje asimptotskemu polinomu k(x), ki ga dobimo kot koli\xc4\x8dnik pri deljenju \xc5\xa1tevca z imenovalcem. Pri tem deljenju dobimo tudi ostanek - \xc4\x8de obstaja to\xc4\x8dka, kjer je ostanek enak 0, potem tam racionalna funkcija seka asimptotski polinom. \xc4\x8ce je asimptotski polinom prve stopnje, ga imenujemo asimptotska premica oziroma (glavna) asimptota.'